Røde Kors-huer klar til på søndag | Østbirk Avis - din lokale avis i det østjyske
Røde Kors-huer klar til på søndag
Bertram er sammen med sin mor, Anne Kjærsgård Kristensen, klar til at samle ind på søndag.
Bertram (5 år) har fundet huen frem til på søndag, når han skal ud og samle ind til Røde Kors. Sidste år var det storebror Marius, der var med, men i år skal også Bertram med, når mor, Anne Kjærsgård Kristensen, igen tager en rute i Østbirk.
Det er Else Michelsen, leder af Røde Kors-indsamlingen i Østbirk, der fandt opskriften på Røde Kors-huerne og nu kan forsyne de yngste indsamlere med hovedbeklædning.
Pengene fra indsamlingen går både til hjælp i Danmark og ude i verden, og behovet for den globale nødhjælp er blevet understreget med jordskælvet og den efterfølgende tsunami i Indonesien. Her er det netop midler fra landsindsamlingerne, der gør Dansk Røde Kors i stand til straks at agere og sende folk og nødhjælp af sted, når en sådan katastrofe indtræder.
Røde Kors Horsens Nord har stadig brug for indsamlere til områderne Brædstrup, Østbirk, Lund, Gedved, Egebjerg, Hovedgård, Tvingstrup og Søvind. – interesserede kan tilmelde sig hos indsamlingsleder Ann Asmussen, tlf. 61 72 52 03